b'\n_START_ARTICLE_\nOttilie Metzger-Lattermann\n_START_SECTION_\nBiografia\n_START_PARAGRAPH_\nNeix a Frankfurt am Main per\xc3\xb2 es trasllada a Berl\xc3\xadn per realitzar els seus estudis musicals de cant l\xc3\xadric amb la seva professora Selma Nicklass-Kempner. Tamb\xc3\xa9 va rebre formaci\xc3\xb3 d\xe2\x80\x99altres cantants de l\xe2\x80\x99\xc3\xa8poca com Georg Vogel i Emanuel Reicher. Es cas\xc3\xa0 per primer cop amb l\'autor Clemens Froitzheim._NEWLINE_El seu primer debut va ser l\xe2\x80\x99any 1898 a la ciutat de Halle, aix\xc3\xad doncs, la seva traject\xc3\xb2ria musical la portar\xc3\xa0 a diferents ciutats europees. Va passar tres anys a Col\xc3\xb2nia abans de ser nomenada contralt principal de l\'Hamburg Stadttheater el 1903, on va perman\xc3\xa8ixer fins al 1914. All\xc3\xa0 va con\xc3\xa8ixer el bar\xc3\xadton Theodor Lattermann amb el que es va casar, convertint-se en el seu segon marit. Paral\xc2\xb7lelament, va cantar des del 1901 fins al 1912 al Festival de Bayreuth on va destacar pel seu paper i les seves interpretacions com Waltraute a G\xc3\xb6tterd\xc3\xa4mmerung i Erda i Fricka a Siegfried. Aquests papers van fer que es guany\xc3\xa9s una merescuda reputaci\xc3\xb3 cantant peces dram\xc3\xa0tiques. Aix\xc3\xad doncs, tamb\xc3\xa9 va participar en diverses gires per Viena, Leipzig, Praga, Oslo, Zuric, Amsterdam, Londres i als Estats Units en dos ocasions (Nova York). Aquesta etapa va acabar el 1925 amb la malaltia de Theodor qui va morir el 4 mar\xc3\xa7 1926. En conseq\xc3\xbc\xc3\xa8ncia, a partir del 1927, la cantant va ensenyar cant al Conservatori Stern a Berl\xc3\xadn, on ella mateixa havia estudiat anys abans. Alhora continuava actuant com recitalista Lieder, sovint acompanyat de Richard Strauss i Hans Pfitzner._NEWLINE_El seu extens repertori interpretatiu tamb\xc3\xa9 va incloure papers com Magdalena en Die Meistersinger (Wagner), Brang\xc3\xa4ne a Tristan und Isolde (Wagner), Dalila a Samson et Dalila (Camille Saint-Sa\xc3\xabns), Klytemn\xc3\xa4stra a Elektra (Richard Strauss). Entre els anys 1916 i 1921 va participar en les produccions de la Dresden Staatsoper.\n_START_SECTION_\nSota el R\xc3\xa8gim Nazi\n_START_PARAGRAPH_\nDespr\xc3\xa9s de 1933, Ottilie va continuar actuant per a un p\xc3\xbablic jueu en companyia del bar\xc3\xadton Erhard Wechselmann. Just veient el perill que comportava per als jueus la crescuda del nazisme i l\xe2\x80\x99hostilitat que mostraven cap a ells, Metzger-Lattermann i la seva filla van fugir a Brussel\xc2\xb7les el 1939. No obstant, amb l\xe2\x80\x99ocupaci\xc3\xb3 de B\xc3\xa8lgica per part dels alemanys, la cantant i la seva filla van ser capturades per la Gestapo i deportades a Auschwitz. Les circumst\xc3\xa0ncies de la seva mort no s\xc3\xb3n gaire concretes. Possiblement van morir a principis del 1943 al camp d\xe2\x80\x99Auschwitz.\n_START_SECTION_\nMemorial de Bayreuth\n_START_PARAGRAPH_\nAl llarg dels anys setanta, un llibreter d\'antiquaris de Bayreuth, Peer Baedeker va sol\xc2\xb7licitar fer una placa en mem\xc3\xb2ria a "Richard Breitenfeld, Henriette Gottlieb, Ottilie Metzger - Honorats com a cantants del festival - assassinats en camps de concentraci\xc3\xb3 nazis". La placa va estar instal\xc2\xb7lada al mateix poble de Bayreuth._NEWLINE_Sembla paradoxal el fet que el Festival de Bayreuth, el qual va ser fundat pel mateix Richard Wagner, i alhora, la m\xc3\xbasica d\'aquest nomenat pel R\xc3\xa8gim Nazi com a signe d\'identitat pr\xc3\xb2pia, pugui haver concentrat tants cantants d\'origen jueu, molts dels quals foren executats als camps de concentraci\xc3\xb3 alemanys.'